Ego Guido comes Nivernensis et Forensis, et ego M. comitissa uxor ejus: notum facimus universis presentes litteras inspecturis, quod nos vendidimus dilecto nostro Joanni Columbi, et communitati burgensium nostrorum de Autissiodoro censam nostram de Autissiodoro, de tribus annis, integre, pro mille ducentis libris Turonensibus, de quibus confitemur nobis fuisse plenarie satisfactum in pecunia numerata. Que censa solet nobis reddi singulis annis ad octavas Natalis Domini, ita quod predictus Joannes, et predicta communitas burgensium possunt et poterunt facere et levare quodcumque voluerint sine aliqua occasione, aut reprehensione, seu accusatione censam eandem per se sine tallia vel cum tallia Autissiodor., prout ipsis visum fuerat melius expedire, nec nos, nec alius pro nobis aut nomine nostro poterimus contradicere vel contraire predicto Joanni et predicte communitati burgensium, quominus possint, sicut predictum est, predictam censam facere et levare. Concessimus etiam et concedimus, quod si predictus Joannes et communitas burgensium in hoc unanimiter convenerint, videlicet quod prefatus Joannes haberet per se sine burgensibus, vel burgenses sine Joanne istam pactionem, seu conventionem predicte cense, nos tenemur, et teneremur illi parti cui predicta censa remaneret omnes pactiones et promissiones predictas, bona fide tenere, et servare et garentire. Et quoniam mise et expense prisiarum et arestorum burgensium Autissiodor. pagari solent de censa supradicta, nos pro his misiis et expensis que accidere possent in manibus predictorum Joannis et communitatis burgensium obligamus preposituram, la Crierie, la Lye, et forum et nundinas Autissiodorenses, donec super hoc esset ipsis plenarie satisfactum; et si omnia ista predicta ipsis non sufficerent, obligamus insuper cum predictis dicto Johanni et communitati burgensium censam quarti anni futuri pro omnibus dampnis et deperditis et defectibus, et pro omnibus promissionibus et pactionibus predictis bona fide tenendis et servandis, et pro bona pace et concordia nostri et burgensium nostrorum, et Joannis Columbi, nos et successores nostros quoscumque per presentes litteras ad omnia bona fide tenenda et servenda et garantizanda sepedictis Joanni et communitati burgensium specialiter obligamus, salvis in omnibus et per omnia punctis karte burgensium predictorum. In cujus rei testimonium presentes litteras fecimus nostrorum sigillorum munimine roborari. Actum apud Autissiodorum, anno Domini millesimo ducentesimo tricesimo quarto, mense septembri.